এক দশক পর প্রয়াগ চিট ফান্ডের সম্পত্তি নিয়ে বড় মন্তব্য আদালতের

ওয়েব ডেস্ক: প্রয়াগ চিট ফান্ড (Prayag Chit Fund) কেলেঙ্কারি প্রকাশ্যে আসার এক দশক পেরিয়ে গেলেও সংস্থার অধিকাংশ স্থাবর-অস্থাবর সম্পত্তি এখনও কোম্পানির হেফাজতেই রয়েছে। সোমবার হাইকোর্টে (Calcutta High Court) শুনানির সময় সংস্থার আইনজীবীর কাছ থেকে এই তথ্য উঠে আসতেই বিস্ময় প্রকাশ করেন বিচারপতি রাজর্ষি ভরদ্বাজের (Justice Rajarshi Bharadwaj) ডিভিশন বেঞ্চ। আদালত প্রশ্ন তোলে, “এত দীর্ঘ সময় পেরিয়েও কেন তালুকদার কমিটি প্রয়াগের সম্পত্তির দখল নেয়নি?”

এমপিএস বা রোজভ্যালি মামলায় যেখানে লক্ষ লক্ষ আমানতকারীর ক্ষতিপূরণের আবেদন জমা পড়েছে, সেখানে প্রয়াগ চিটফান্ড মামলায় মাত্র ১৬ জন দাবি জানিয়েছেন বলে আদালতকে জানানো হয়। এই অস্বাভাবিক পরিস্থিতি নিয়েই প্রশ্ন তোলে আদালত।

আরও পড়ুন: SSC শিক্ষক নিয়োগে ১০ নম্বর নিয়ে বৈষম্য! মামলা দায়ের হাইকোর্টে

আদালতের এই প্রশ্নে তালুকদার কমিটির আইনজীবী জানান, হাইকোর্টের নির্দেশ অনুযায়ী নতুন করে বিজ্ঞাপন দিয়ে ক্ষতিগ্রস্ত আমানতকারীদের আবেদন নেওয়ার প্রক্রিয়া শুরু হয়েছে। শীঘ্রই আরও আবেদন আসার সম্ভাবনা রয়েছে বলেও দাবি করেন তিনি।

এর পরেই বিচারপতি ভরদ্বাজ নির্দেশ দেন, প্রয়াগ চিটফান্ড কর্তৃপক্ষ ও বিচারপতি তালুকদার কমিটি পরবর্তী শুনানির আগে হলফনামা দিয়ে তাঁদের কাছে থাকা সমস্ত তথ্য আদালতে পেশ করবে।

একইসঙ্গে আদালতের দৃষ্টি আকর্ষণ করা হয় যে, রোজভ্যালি গোষ্ঠীর অফিসিয়াল ডোমেইন নেম নাকি একটি চীনা সংস্থার নামে রেজিস্ট্রি হয়ে গিয়েছে। সংশ্লিষ্ট নোটিশ ইতিমধ্যেই এডিসি সিবিআই ও ইডিকে পাঠানো হয়েছে। এই প্রসঙ্গে বিচারপতি ব্লেন, “এ ধরনের সাইবার জালিয়াতির ক্ষেত্রে আদালত আর কী করতে পারে? চীনা কোম্পানিকে তো নোটিস পাঠানো সম্ভব নয়। সাইবার ক্রাইম সেলে অভিযোগ জানান।” মামলার আগামী শুনানিতে হলফনামা ও নতুন তথ্যের ভিত্তিতে আদালত আরও নির্দেশ দিতে পারে বলে মনে করছেন আইনজীবীরা।